CELEX: 32021D0926
Language: sl
Date: 2021-06-07 00:00:00
Title: Sklep Sveta (EU) 2021/926 z dne 7. junija 2021 o stališču, ki ga v imenu Evropske unije v pisnem postopku zastopajo udeleženke Sporazuma o uradno podprtih izvoznih kreditih in udeleženke sektorskega dogovora o izvoznih kreditih za civilne zrakoplove v zvezi s prošnjo Združenega kraljestva, da postane njun udeleženec

9.6.2021   
               
               
                  SL
               
               
                  Uradni list Evropske unije
               
               
                  L 203/12
               
            
         SKLEP SVETA (EU) 2021/926
         z dne 7. junija 2021
         o stališču, ki ga v imenu Evropske unije v pisnem postopku zastopajo udeleženke Sporazuma o uradno podprtih izvoznih kreditih in udeleženke sektorskega dogovora o izvoznih kreditih za civilne zrakoplove v zvezi s prošnjo Združenega kraljestva, da postane njun udeleženec
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Smernice iz Sporazuma o uradno podprtih izvoznih kreditih (v nadaljnjem besedilu: Sporazum), razvite v okviru Organizacije za gospodarsko sodelovanje in razvoj (OECD), se uporabljajo v Uniji na podlagi Uredbe (EU) št. 1233/2011 Evropskega parlamenta in Sveta (1).
                  
               
                     (2)
                  
                  
                     Udeleženke Sporazuma so Avstralija, Kanada, Evropska unija, Japonska, Koreja, Nova Zelandija, Norveška, Švica, Turčija in Združene države Amerike.
                  
               
                     (3)
                  
                  
                     Sektorski dogovor o izvoznih kreditih za civilne zrakoplove (v nadaljnjem besedilu: dogovor) je vsebovan v Prilogi III k Sporazumu in je sestavni del Sporazuma. Dogovor se uporablja v Uniji na podlagi Uredbe (EU) št. 1233/2011.
                  
               
                     (4)
                  
                  
                     Udeleženke dogovora so Avstralija, Brazilija, Kanada, Evropska unija, Japonska, Koreja, Nova Zelandija, Norveška, Švica in Združene države Amerike.
                  
               
                     (5)
                  
                  
                     Sporazum, vključno z dogovorom, zagotavlja okvir za pravilno in pregledno uporabo uradno podprtih izvoznih kreditov na njihovih področjih uporabe. Njegov namen je spodbujati enake konkurenčne pogoje za uradno podprte izvozne kredite, da se spodbuja konkurenca med izvozniki, ki temelji na kakovosti in ceni izvoženega blaga in storitev, ne pa na najugodnejših uradno podprtih finančnih pogojih.
                  
               
                     (6)
                  
                  
                     Združeno kraljestvo Velika Britanija in Severna Irska (v nadaljnjem besedilu: Združeno kraljestvo) je izstopilo iz Unije z učinkom od 1. februarja 2020 (2).
                  
               
                     (7)
                  
                  
                     V skladu s členom 3 Sporazuma lahko sedanje udeleženke povabijo države članice OECD, ki niso udeleženke Sporazuma in nečlanice OECD, da postanejo udeleženke Sporazuma. Neudeleženka dogovora lahko postane njegova udeleženka v skladu s postopki, določenimi v Dodatku I k dogovoru.
                  
               
                     (8)
                  
                  
                     Združeno kraljestvo je v dopisu z dne 28. januarja 2021 zaprosilo, da se udeleženke Sporazuma in udeleženke dogovora dogovorijo, da postane udeleženec Sporazuma in dogovora. Udeleženke Sporazuma in udeleženke dogovora bodo o tej prošnji odločile v pisnem postopku.
                  
               
                     (9)
                  
                  
                     Primerno je, da se določi stališče, ki ga v imenu Unije sprejmejo udeleženke Sporazuma, in stališče, ki ga v imenu Unije sprejmejo udeleženke dogovora, saj bodo odločitve udeleženk Sporazuma in udeleženk dogovora zavezujoče za Unijo na podlagi člena 2 Uredbe (EU) št. 1233/2011 –
                  
               SPREJEL NASLEDNJI SKLEP:
         
            Člen 1
            
               1.   Stališče, ki se v imenu Unije zastopa v pisnem postopku udeleženk Sporazuma o uradno podprtih izvoznih kreditih v zvezi s prošnjo Združenega kraljestva, da postane udeleženec Sporazuma, je, da se ta prošnja podpre.
            
            
               2.   Stališče, ki se v imenu Unije zastopa v pisnem postopku udeleženk sektorskega dogovora o izvoznih kreditih za civilne zrakoplove v zvezi s prošnjo Združenega kraljestva, da postane udeleženec tega sektorskega dogovora, je, da se ta prošnja podpre.
            
         
         
            Člen 2
            Ta sklep začne veljati na dan sprejetja.
         
         
            V Luxembourgu, 7. junija 2021
            
               
                  Za Svet
               
               
                  predsednica
               
               F. VAN DUNEM
            
         
         
            (1)  Uredba (EU) št. 1233/2011 Evropskega parlamenta in Sveta z dne 16. novembra 2011 o uporabi nekaterih smernic na področju uradno podprtih izvoznih kreditov in o razveljavitvi odločb Sveta 2001/76/ES in 2001/77/ES (UL L 326, 8.12.2011, str. 45).
         
            (2)  Sklep Sveta (EU) 2020/135 z dne 30. januarja 2020 o sklenitvi Sporazuma o izstopu Združenega kraljestva Velika Britanija in Severna Irska iz Evropske unije in Evropske skupnosti za atomsko energijo (UL L 29, 31.1.2020, str. 1).